CELEX: C2007/223/11
Language: el
Date: 2007-09-22 00:00:00
Title: Υπόθεση C-370/07: Προσφυγή της 3ης Αυγούστου 2007 — Επιτροπή των Ευρωπαϊκών Κοινοτήτων κατά Συμβουλίου της Ευρωπαϊκής Ένωσης

22.9.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 223/9
            
         Προσφυγή της 3ης Αυγούστου 2007 — Επιτροπή των Ευρωπαϊκών Κοινοτήτων κατά Συμβουλίου της Ευρωπαϊκής Ένωσης
   (Υπόθεση C-370/07)
   (2007/C 223/11)
   Γλώσσα διαδικασίας: η αγγλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: G. Valero Jordana και C. Zadra, Agents)
   
      Καθού: Συμβούλιο της Ευρωπαϊκής Ένωσης
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να ακυρώσει την απόφαση του Συμβουλίου, της 24ης Μαΐου 2007, για τον καθορισμό της θέσης που πρόκειται να υποστηριχθεί, εξ ονόματος της Κοινότητας, επί ορισμένων προτάσεων που έχουν υποβληθεί προς συζήτηση στη 14η συνεδρίαση της Διάσκεψης των συμβαλλομένων μερών (COP 14) στη Σύμβαση για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES), η οποία θα πραγματοποιηθεί στη Χάγη, Κάτω Χώρες, μεταξύ 3 και 15 Ιουνίου 2007·
            
         
               —
            
            
               να καταδικάσει το Συμβούλιο της Ευρωπαϊκής Ένωσης στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή ισχυρίζεται ότι η παράλειψη αναφοράς στην προσβαλλόμενη απόφαση του Συμβουλίου των συγκεκριμένων διατάξεων της Συνθήκης ΕΚ που αποτελούν τη νομική βάση εκδόσεώς της, συνιστά παράβαση ουσιώδους τύπου και, ιδίως, της υποχρεώσεως αιτιολογήσεως την οποία επιβάλει το άρθρο 253.